रिजवी ने पिछले माह ‘आर्ट आॅफ लिविंग’ के संस्थापक श्रीश्री रविशंकर से बंगलुरु में मुलाकात की थी और उन्हें शिया वक्फ बोर्ड के पक्ष से अवगत कराया था, जिसमें कहा गया था कि मंदिर उसी स्थान पर बनना चाहिए। रिजवी पहले ही कह चुके हैं कि शिया वक्फ बोर्ड राम के जन्म स्थान पर कोई भी मस्जिद बनाना नहीं चाहता है। मस्जिद किसी भी मुसलिम बाहुल्य इलाके में बनना चाहिए। उन्होंने कहा कि उनका बाकीमानना है कि अयोध्या में विवादित भूमि का विभाजन एक ‘व्यावहारिक विचार’ नहीं है और यह शांतिपूर्ण और लंबे समय तक चलने वाला नहीं है। हालांकि, रिजवी जो शांति प्रस्ताव बना रहे हैं, उसके बारे में अभी कुछ भी बताने को तैयार नहीं हैं। उनका कहना है कि वह वक्फ बोर्ड के सदस्यों की एक बैठक बुलाएंगे और इस प्रस्ताव को सामने लाने से पहले बोर्ड के सदस्यों से इस पर सहमति प्राप्त करेंगे। शिया सेंट्रल वक्फ बोर्ड ने इस साल आठ अगस्त को सुप्रीम कोर्ट में 30 पन्नों का एक शपथपत्र देकर अपने को इस मामले में एक पक्ष बताया है और दावा किया है कि बाबरी मस्जिद एक शिया मस्जिद थी।